SKRIFTLIG FORESPØRGSEL E-1439/01

af Hedwig Keppelhoff-Wiechert (PPE-DE), Jean-Louis Bourlanges (PPE-DE) og Jan Mulder (ELDR) til Kommissionen

(17. maj 2001)

Om: SOS-telefonservice i landdistrikterne

Følgerne af den nuværende krise i landbrugssektoren med tilfælde af BSE og mund- og klovsyge i flere medlemsstater har lagt et enormt pres på landbrugssektoren.

SOS-telefonservice i landdistrikterne er berettiget til støtte under budgetpost B3-301 (Informationscentre). Denne form for telefonservice har tidligere vist sig at være værdifuld, idet befolkningen i landdistrikterne har fået assistance til at klare følgerne af blandt andet sygdomsudbrud.

Fra og med regnskabsåret 2000 har Kommissionen nægtet at gennemføre finansieringen af ovennævnte service til trods for, at budgetmyndigheden udtrykkeligt havde opført denne virksomhed på budgettet.

Agter Kommissionen i betragtning af den nuværende situation i landbrugssektoren at efterkomme budgetmyndighedens utvetydige ønske?

Svar afgivet på Kommissionens vegne af Romano Prodi

(27. juli 2001)

Via kapitel B3-30 i budgettet, hvorunder budgetpost B3-301 Informationscentre er opført, finansieres en række informations- og kommunikationsaktiviteter.

Kommissionen har i den forbindelse etableret en telefonservice, der benævnes Europe Direct, hvorigennem det er muligt at få en række nyttige oplysninger. Denne service er gratis og tilgængelig for alle borgere. Den er selvfølgelig også rettet mod landmænd, der kan få en række generelle oplysninger.

Derudover yder Kommissionen støtte til nettet af informations- og igangsætningscentre for landdistrikterne (Carrefours), der på nuværende tidspunkt har 130 medlemmer. Disse centre støttes af Kommissionen, som de har indgået en aftale med, og drives af organisationer, der er aktive i landdistrikterne, f.eks. landbrugsorganisationer, udviklingsorganisationer og kommunale institutioner. De findes i alle europæiske regioner, er åbne for alle borgere og modtager regelmæssigt dokumenter og uddannelsestilbud fra Kommissionen, således at de kan informere landmændene om interessante emner.

Kommissionen vurderer, at informationen via disse to tjenester er tilstrækkelig.

I tidsrummet 1996-1999 finansierede Kommissionen via budgetpost B2-5122 Bevidstgørelse af offentligheden om den fælles landbrugspolitik aktiviteterne i Enfsos-nettet, der yder social bistand. I budgettet for 2000 finansieres informationsaktiviteterne vedrørende den fælles landbrugspolitik via budgetpost B1-382 inden for rammerne af Rådets forordning (EF) nr. 814/2000 af 17. april 2000 om informationsforanstaltninger vedrørende den fælles landbrugspolitik(1). Aktiviteter af social art er ikke omfattet heraf, og da der ikke er tale om informations- og kommunikationsaktiviteter, kan de ikke finansieres via budgetpost B3-301 og er derfor ikke omfattet af ovennævnte tjenester.

Kommissionsmedlemmerne med ansvar for henholdsvis landbrug og budget har allerede forklaret situationen i to breve af 27. juli 2000 og 19. juli 2000 til det ærede medlem, Jan Mulder. I disse breve blev det foreslået at se nærmere på finansieringen af denne type aktiviteter inden for rammerne af programmerne vedrørende udviklingen i landdistrikterne, der forvaltes af de regionale og lokale myndigheder, eller eventuelt inden for rammerne af fællesskabsinitiativet Leader.

Kommissionsmedlemmet med ansvar for budgettet har desuden gjort Europa-Parlamentet opmærksom herpå i et brev af 1. december 2000 vedrørende gennemførelsesproblemerne i forbindelse med budgetproceduren i 2001, der var stilet til formanden for budgetudvalget, Terence Wynn.

(1) EFT L 100 af 20.4.2000.